Gedenkdiens gehou vir meisie (7) wat in see verdwynLouise Fowler. Foto: Facebook Polisieduikers kon nog geen teken van Louise Fowler, die sewejarige meisie van Kaapstad wat Vrydag op ŉ strand in Bettysbaai deur golwe van die rotse af geslaan is, vind nie. Lt.kol. Andrè Traut, woordvoerder van die polisie, het aan Maroela Media gesê die soektog na Louise gaan egter steeds voort. Daar word kilometers ver langs die kuslyn af én in die water na haar gesoek. Daar is Saterdag van haar klere in die water gevind, maar tot dusver was daar nog geen teken van die gr. 1-dogtertjie nie. Maroela Media het vroeër berig Louise, ŉ leerder aan die Greenfield Girls Primary School in Kenilworth, Kaapstad, was Vrydagmiddag saam met haar ma toe sy deur golwe van die rotse af geslaan is. Daar is dadelik begin om na haar te soek en bemanning van die Nasionale Seereddingsinstituut (NSRI) staan steeds die polisie in die soektog by. Intussen het Greenfield Girls Primary School op die skool se amptelike Facebook-blad gesê ŉ gedenkdiens sal Donderdag by die Christ Church in Kenilworth gehou word. “Daar was so ŉ uitstorting van liefde en ondersteuning vir Louise se familie en baie het gevra hoe hulle kan help. Die Fowlers het vertel van die ongelooflike ondersteuning en vasbeslotenheid van die Hermanus-NSRI. Hulle sal dit waardeer as donasies aan hulle gemaak kan word in plaas van blomme,” het die inskrywing gelui. Talle mense het hul medelye en hartseer oor die tragiese voorval op sosiale media uitgespreek.